text: ইয়াবাসহ সাজাপ্রাপ্ত পলাতক নারী গ্রেফতার
  যশোর ব্যুরো ০৫ অক্টোবর ২০১৮, ২২:২২ | অনলাইন সংস্করণ
  ইয়াবাসহ গ্রেফতার সুমি বেগম। ছবি: যুগান্তর
  যশোরে মাদক মামলায় সাজাপ্রাপ্ত আসামি সুমি বেগম নামে এক নারীকে ছয় হাজার পিস ইয়াবাসহ তার বাড়ি থেকে গ্রেফতার করেছে পুলিশ।
  শুক্রবার ভোরে যশোরের উপশহর ডি ব্লকের ১৩ নম্বর বাসা থেকে তাকে গ্রেফতার করা হয়। সুমি বেগম ওই এলাকার উজ্জ্বল শেখের স্ত্রী। তিনি মাদক মামলায় সাজা পেয়ে পালাতক ছিলেন বলে জানিয়েছে পুলিশ।
  উপশহর ক্যাম্পের ইনচার্জ এসআই ফারুক হোসেন বলেন, মাদকের একটি চালান পাচার হবে- এমন সংবাদের ভিত্তিতে পুলিশ শুক্রবার ভোররাতে সুমি বেগমের বাড়িতে অভিযান চালায়। অভিযানে পলিথিনে মোড়ানো অবস্থায় ছয় হাজার পিস ইয়াবা উদ্ধার করা হয়। এ সময় গ্রেফতার করা হয় সুমিকে।
  যশোর কোতোয়ালি থানার ওসি অপূর্ব হাসান বলেন, সুমী বেগম এ অঞ্চলের আলোচিত তালিকাভুক্ত মাদক বিক্রেতা। তার বিরুদ্ধে থানায় এক ডজনের বেশি মামলা রয়েছে। তিনি সাজাপ্রাপ্ত পলাতক আসামিও।